
**Weöres Sándor: Atomfelhő**

**A**

**bomba**

**goromba.**

**Ablakomba**

**és alakomba**

**önmagát kiontja**

**s a világot lerontja.**

**Bár lehetne Napja, Holdja,**

**mégis a sötétség heroldja,**

**keveredik ocsmány vigalomba,**


**falut és várost takar siralomba**

**– ha korszakunk idejében el nem oltja –**

**kibomlik az égen, mint a vitorla,**

**pusztítása szőnyeg-forma,**

**tüzesen nyeldes sárkány-torka,**

**s a természetet feloldja**

**s az élőket megfojtja,**

**minden ember gondja**



**és szégyenfoltja**


**ez a ronda**

**otromba**

**gomba**

**ma.**

****

****

****

****

****

**Weöres Sándor: Kocsi és vonat**

Zim-zim, megy a gép, megy a gép,   
Fut a sínen a kerék,   
Forog a kerék.   
Zum, zum, nagy az út, nagy az út,   
Fekete az alagút,   
A masina fut.

Jön a kocsi, fut a kocsi:   
Patkó-dobogás.   
Jön a vonat, fut a vonat:   
Zúgó robogás.   
Vajon hova fut a kocsi?   
Három falun át!   
Vajon hova fut a vonat?   
Völgyön, hegyen át! 